Annonce

fredericia - Jette Ejlbos 22-årige søn Patrick blev 1. oktober ramt af den nye kontanthjælpsregel. Fredericia Kommune skar i hans kontanthjælp og fjernede samtidig et huslejetilskud på 1500 kr. om måneden.



Men Patrick Ejlbo Nielsen lider af epilepsi i en grad, at han flere gange er gået i koma og har måttet lægges i respirator. En tilstand, som kun forværres, når han sættes under pres.



- Fredericia Kommune mener, at han er uddannelsesparat, selv om de intet har gjort for at finde ud af, hvad han er i stand til. Jeg har fået at vide fra både læger og socialrådgivere i epilepsiforeningen, at kommunen har pligt til at indhente de lægelige vurderinger, men det har de ikke gjort. Det er som at slå i en dyne, siger Jette Ejlbo.



Arbejdsmarkedschef Dennis Mølgaard kan ikke kommentere Patricks konkrete sag, men han afviser, at jobcentret har været passive.



- Det kan lyde som om, vi intet har gjort, men det er bestemt ikke tilfældet, og vi håber, at vi finder en god løsning, siger Dennis Mølgaard, som dog ikke vil afvise, at der kunne være handlet anderledes undervejs.

- Der blev blandt andet skiftet sagsbehandler, og det burde man måske ikke have gjort, men det har nok en forklaring, siger Dennis Mølgaard, som forventer, at der bliver talt ud om det hele ved et møde den 7. november med familien.

Annonce

Dårlig oplevelse som tilflytter

Jette Ejlbo har i de seneste måneder presset på for at få Jobcentret til at lytte til de udfordringer, hendes 22-årige søn står med. Og oplevelsen har været nedslående.



- De taler ned til folk, og de lytter ikke. Jeg fornemmer slet ikke, at der er tale om dialog, siger Jette Ejlbo, der forsøger at få jobcentrets åbningstider til at passe med hendes arbejdstider hos Louis Poulsen i Vejen.



Jette Ejlbo er flyttet fra Vejle til parcelhuset i Stjernevejskvarteret tidligere på året.



- Jeg er ked af som ny tilflyttet borger at opleve Fredericia Kommune fra denne side. Jeg har set jobcenteret placeret som nummer 90 ud af 98 i Danmark, og det er der måske en grund til. Hvordan kan man forvente, at unge mennesker skal få tillid og føle sig trygge ved Jobcenteret, når de ikke selv kender lovene, siger Jette Ejlbo, der i kølvandet på sin frustration har skrevet til byrådsmedlemmer, borgmester, kommunaldirektør og diverse chefer for at få nogle til at lytte, og ingen har svaret.



- Jeg har også fået et møde i stand med borgerrådgiveren, og jeg håber, at det kan løse op for nogle af de frustrationer, jeg står med, siger Jette Ejlbo, som understreger, at hun håber, at hun ved at stå frem kan være med til at sætte fingeren på problemstillinger, der kan hjælpe andre, der.

Annonce

Tager ikke hensyn

Hendes søn har en adhd-diagnose, men i de seneste to år er der stødt epilepsi til. Hans tilstand forværres mærkbart, når han bliver presset. Han er faldet om og har to gange været i koma, så han måtte lægges i respirator.



Men sygdommen har jobcentret ikke gjort noget for at få udredt, dokumenterer Jette Ejlbo gennem sine aktindsigter i Patricks sag.



- Jeg har haft kontakt til Epilepsiforeningen, specialrådgivningen VISO under Epilepsihospitalet Filadelfia og neurologisk afdeling på Vejle Sygehus. Alle fortæller mig samstemmende, at kommunen ikke kan placere ham under 225-timers reglen, så længe der ikke ligger en neuro-psykologisk undersøgelse, siger Jette Ejlbo.



Er det ikke korrekt, at det er jer, der skal indhente dokumentation på, at en borger er uddannelsesparat?



- Der er ikke en automatik i det. Vi skal indhente relevante oplysninger, hvis vi mener, at det er nødvendigt, siger Dennis Mølgaard.



Jette Ejlbo har nu selv via egen læge har taget skridt til at bestille en neuro-psykologisk undersøgelse, som kan vise, hvor meget Patrick kan i hverdagen.

Nu afventer Patrick at blive indkaldt til Epilepsihospitalet Filadelfia til en udredning.